A KSysGuard kézikönyve
Vissza | Fejezet 3. A KSysGuard használata | Tovább

# 3.2. Az érzékelőlista

Az érzékelőlistában látszanak a regisztrált gépnevek és fastruktúra alakban az egyes gépek érzékelői. A fastruktúra ágai kibonthatók és összecsukhatók. Mindegyik érzékelő a rendszer valamely állapotjellemzőjét tartalmazza.

## 3.2.1. Csatlakozás más gépekhez

Távoli géphez csatlakozni a "Fájl" menü "Csatlakozás egy kiszolgálóhoz" menüpontjával lehet. Ekkor megjelenik egy párbeszédablak, melyben meg kell adni a távoli gép nevét. A gépnév mezője alatt látszanak a választható csatlakozási módok. Az alapértelmezett mód az ssh, a biztonságos terminálprogram. Használható az rsh terminál is. Az OK gomb lenyomására elkezdődik a csatlakozási folyamat, és az új gépnév rövidesen megjelenik az érzékelőlistában, ahol megtekinthetők a távoli gépen rendelkezésre álló érzékelők.

A kommunikáció létrejöttéhez egy ksysguardd nevű programnak kell elindulnia a távoli gépen. A programnak megfelelő módon telepítve kell lennie és szerepelnie kell az elérési útban. Sajnos az ssh nem kezeli a profilbeállításokat, ezért a PATH változó értéke sem lesz elérhető, helyette valamilyen alapértelmezés fog szerepelni, például "/bin:/usr/bin". Nem valószínű, hogy a KDE ezen könyvtárak egyikébe legyen telepítve, ezért létre kell hozni egy speciális fájlt az Ön saját könyvtárában. A fájl neve "environment" és egy ".ssh" nevű rejtett könyvtárba kell helyezni. Az ssh kézikönyvoldalain részletesebb leírást találhat. A fájlnak tartalmaznia kell egy, az alábbihoz hasonló sort:

     PATH=/bin:/usr/bin:/opt/kde2/bin

feltéve, hogy a ksysguardd a(z) /opt/kde2/bin/ksysguardd könyvtárban található.

Megjegyzés a gyakorlott felhasználók részére: a ksysguardd program csak a C könyvtárral van összefűzve, ezért olyan gépen is használható, amelyre nem telepítették fel a teljes KDE alaprendszert. Ha a csatlakozási ablakban az "egyéni" módot választja, akkor a ksysguardd indításához szükséges teljes parancsot meg kell adnia.

Tipp: az ssh használata előtt győződjön meg arról, hogy az identity.pub fájl telepítve van-e a távoli gépen és a távoli gép kulcsa regisztrálva van-e az Ön gépén. Ezt legegyszerűbben úgy tudja ellenőrizni, hogy kiadja az 'ssh remotehost ksysguardd' parancsot. Ha a ksysguardd üdvözlete jelenik meg, akkor a 'quit' beírásával nyugodtan ki is léphet, minden rendben.

## 3.2.2. A távoli gép leválasztása

Kapcsolat bontásához először jelölje ki az érzékelőlistában a gépneveket, majd válassza "A távoli gép leválasztása" menüpontot a Fájl menüben. A még aktív érzékelők kerete szürkére vált és a tartalmuk nem fog többé frissülni.

Vissza | Tartalom | Tovább
A KSysGuard használata | Fel | A munkaterület