A KDE su kézikönyve
Vissza | Fejezet 5. Technikai információk | Tovább

# 5.4. A jelszavak mentése

Kényelmi okok miatt a KDE su képes "megjegyezni" a megadott jelszavakat. Ha a felmerülő biztonsági problémák érdeklik, olvassa el az alábbi részt.

Ha a KDE su elmentheti a beírt jelszavakat, akkor egy (kis) biztonsági rés jön létre a rendszerben. Természetesen a KDE su csak a megadott felhasználónévvel engedi használni a jelszót, de ha gondatlanul jár el, a rendszergazda biztonsági szintjét az Ön biztonsági szintjére csökkentheti. Ha valaki feltöri az Ön jelszavát, akkor a rendszergazda jogosultságát is használhatja. A KDE su megpróbálja ezt a lehetőséget megakadályozni. Az alább részletezett eljárás biztonságosnak mondható (a véleményem szerint legalábbis).

A KDE su egy kdesud nevű szolgáltatást (démont) használ. Ez a szolgáltatás egy Unix socket-et figyel a /tmp könyvtárban parancsokért. A socket jogosultsága 0600, ezért csak az Ön azonosítójával lehet csatlakozni hozzá. Ha a jelszavak mentése engedélyezett, a KDE su ezen a szolgáltatáson keresztül hajt végre bizonyos műveleteket. A program a parancs nevét és a rendszergazdai jelszót kiírja ebbe a socket-ba, majd a szolgáltatás végrehajtja a "su"-t a fent leírtak szerint. A szolgáltatás nem dobja el azonnal a parancs nevét és a megadott jelszót, hanem eltárolja egy bizonyos ideig. Ezt az időtartamot lehet megadni a beállítómodulban. Ha ezen az időn belül érkezik ugyanannak a parancsnak végrehajtására egy kérés, akkor a kliensnek nem kell újból megadnia a jelszót. Még ha egy illetéktelen személy fel is töri az Ön jelszavát, hiába próbálkozna, hogy a szolgáltatástól lekérdezze a jelszavakat (például egy nyomkövető csatlakoztatásával), mert a szolgáltatás végrehajtási csoportazonosítója nogroup-ra van állítva. Ez megakadályozza, hogy bármely normál felhasználó (Önt is beleértve) jelszavakat kérdezhessen le a kdesud folyamattól. Ezenkívül a szolgáltatás a DISPLAY környezeti változót az induláskori értékre állítja, így az esetleges illetéktelen behatoló legfeljebb az Ön képernyőjén hajthatna végre valamit.

Ennek a módszernek az az egyik gyenge pontja, hogy a végrehajtandó programok biztonsági szempontból nem tökéletesek (például a setuid root programok), ezért egy illetéktelen behatoló ezen programok puffertúlfutási és egyéb hibáit esetleg kihasználhatja.

A jelszómentési lehetőség egy kompromisszumos megoldás a maximális biztonság és a kényelmes használat között. Gondolja át, hogy melyik a fontosabb Önnek, és az alapján döntsön a használatáról.

Vissza | Tartalom | Tovább
A jelszó ellenőrzése | Fel | A szerző