A KTimemon kézikönyve
Vissza |  | Tovább

# Fejezet 3. A program kezeléséhez szükséges alapvető tudnivalók

A KTimemon elindulása után megjelenő kis ablakban az operációs rendszer néhány jellemző adata szerepel. Ha az egérmutatót a KTimemon ablaka fölé mozgatja és egy rövid ideig otthagyja, akkor rövidesen megjelenik egy tipp (azaz egy kis információs ablak). A tipp a rendszer néhány olyan numerikus paraméterét tartalmazza, amelyek a grafikonokon is megjelennek. A tippeket le lehet tiltani (lásd a Beállítások részt).

# 3.1. Megjelenítési módok

A KTimemon a rendszerinformációk két csoportját tudja megjeleníteni. A Beállítások fejezetben részletesen le van írva, hogyan lehet az egérgombokat műveletekhez kötni. Alapértelmezésben a bal gombbal lehet a megjelenítési módok között váltani, tehát ha a bal gombbal a KTimemon ablak belsejébe kattint, akkor a megjelenítés típusa "Normál módról" (ez az alapértelmezés) "Kiterjesztett módra" változik és fordítva.

## 3.1.1. Normál mód

A KTimemon első elindításakor megjelenik az aktuális CPU, a memória és a lapozási terület kihasználtságát mutató grafikon. Az adatok oszlopdiagram formájában jelennek meg, a kijelzett értékek rendszeresen frissülnek (az alapértelmezett időköz 0,5 mp., de ez módosítható, lásd a Beállítások fejezetet). A három oszlop által jelzett értékek balról jobbra:

CPU-kihasználtság.

  Az oszlop három különböző színű darabból áll, valamennyi egy-egy CPU-üzemmód idejét reprezentálja. Lentről felfelé haladva: kernel-mód, felhasználói mód, csökkentett prioritású felhasználói mód (nice) - minthogy a Solaris a jelek szerint nem támogatja a nice mód statisztikáját, az ilyen rendszerekben az oszlop legfelső része a várakozási állapotban töltött időt mutatja. Az oszlop teteje és az ablak felső széle közötti hely a CPU üresjáratban eltöltött idejét ábrázolja.

Memóriahasználat.

  A CPU-terhelés oszlopa hasonló az előzőhöz. Három részből áll, melyek lentről felfelé haladva: a folyamatok által lefoglalt memória, az I/O pufferelés memóriája és a gyorstárhoz használt memória. Digital Unix alapú rendszereknél a középső rész az "inaktív" memóriát mutatja (a lefoglalt, de még fel nem használt memóriamennyiséget), a Solaris alapú rendszereknél a középső rész kimarad, a legfelső rész pedig a rendszermag által használt memóriamennyiséget jelzi. Az oszlop teteje és az ablak felső része közötti hely a szabad memória mennyiségének felel meg.

A lapozási terület kihasználtsága.

  Ez az oszlop csak egy részből áll, a pillanatnyilag használt lapozási terület arányát mutatja a teljes lapozási területhez viszonyítva.

Ha a KTimemon ablakban kattint a "módváltáshoz" rendelt egérgombbal, akkor a program "kiterjesztett módba" vált.

## 3.1.2. Kiterjesztett mód

Ebben a módban egy másik diagramcsoport jeleníthető meg. Balról jobbra haladva a következő jellemzők láthatók:

Lapozási tevékenység.

  Ez az oszlop két részből áll: az alsó darab azoknak a memóriaoldalaknak a számát mutatja, amelyeket a rendszer kiírt a másodlagos háttértárra (lemezre) a legutóbbi mintavételezési időszakban. A felső darab a másodlagos háttértárról (lemezről) beolvasott memóriaoldalak számát mutatja.

Lapozási aktivitás.

  A második oszlop analóg formában mutatja a lapozási aktivitást.

Feladatváltások.

  Ez az oszlop egyetlen részből áll, a gépen végrehajtott feladatváltások számát mutatja a legutóbbi mintavételezési időszakban.

Minthogy az értékekhez nem lehet "természetes" skálát rendelni kiterjesztett módban, alapértelmezés szerint a KTimemon automatikus skálázást használ (a részletek a Gyakran feltett kérdések részben található). Azonban arra is van mód, hogy a skálázás paramétereit meg lehessen adni, további információ a Beállítás részben található.

Ne felejtse el, hogy a két grafikoncsoport azonos színeket használ, azaz a "Normál mód"-hoz beállított színeket használja a program a "Kiterjesztett mód" megjelenítéséhez is (a színbeállítás leírását megtalálhatja a Beállítás részben).

Vissza | Tartalom | Tovább
Telepítés |  | Menüstruktúra